2. fundur Fræðslunefndar Bláskógabyggðar miðvikudaginn 25. ágúst 2010 í fundarsal Aratungu , Reykholti Grunnskólahluti ( 15:00 – 16:00 ) Mætt : Sigurbjörn Árni Arngrímsson , formaður ( SÁA ) , Axel Sæland ritari ( AS ) , Bryndís Böðvarsdóttir varaformarður ( BB ) , Arndís Jónsdóttir skólastjóri ( AJ ) , Sigurlaug Jónsdóttir fulltrúi kennara ( SJ ) , það vantaði fulltrúa foreldra þar sem ekki er vitað hver það er . 1 ) Kosning ritara nefndarinnar . Ákveðið var að Axel Sæland yrði ritari fræðslunefndar og Bryndís Böðvarsdóttir yrði varaformaður . 2 ) Fastur fundartími Fræðslunefnd ákvað að hafa fastan fundartíma fjórða miðvikudag hvers mánaðar frá 15:00 - 17:00 . Grunnskólahluti og leikskólahluti verða til skiptis kl 15:00 - 16:00 og 16:00 - 17:00 . Alltaf verður fundað tvisvar í röð á hvorum stað ( Reykholt , Laugarvatn ) fyrir sig . 3 ) Starfið framundan Arndís stiklaði á stóru með starf skólans og hvað væri framundan . Starfsfólk mætti til vinnu 17. ágúst , skólinn var settur 20. ágúst og kennsla hófst þann 23 . Engar nýráðningar voru en Sigurlaug Angantýrsdóttir kemur til baka úr árs veikindaleyfi . Guðbjörg Þóra Jónsdóttir hefur leyst hana af og er á leið í barneignarleyfi . 39 nemendur eru við skólann á Laugarvatni , 104 við skólann í Reykholti og 32 starfsmenn eru við skólann í 23 stöðugildum . 4 ) Ávaxta og grænmetis stund í stað nestis a ) Krakkar Reykholtsmegin fá núna ávexti og grænmeti í stað nestis að heiman í hressingartímanum kl 10.00 . Viðbrögðin hafa verið mjög góð bæði hjá nemendum og foreldrum en þetta er mánaðartilraun hjá skólanum . Ávextirnir og grænmetið munu kosta 1.500 kr þennan mánuðinn en ef áframhald verður gæti kostnaður lækkað . b ) SÁA ætlar að kanna hvort möguleiki sé fyrir hendi að prófa hið sama á Laugarvatni vegna þess hve vel hefur tekist í Reykholti . 5 ) Vetrarfrí grunn - og leikskóla Fræðslunefnd ætlar að koma skóladagatali grunnskólans til leikskólastjóra þannig að leikskólinn hafi kost á því að aðlaga sig að því . 6 ) Önnur mál a ) AJ minnir á að haustþing kennara sé 30. sept. og starfsdagur kennara sé 1. okt. b ) Lyngdalsheiðarvegur opnar formlega 15. sept. og mun það spara sveitarfélaginu umtalsverða peninga í skólaakstri svo ekki sé minnst á lengdina sem krakkarnir þurfa að sitja í skólabíl . Er þetta mikið fagnaðarefni fyrir sveitarfélagið . Engar breytingar verða á akstri skólabíla þennan veturinn . c ) Frístundaskólinn á Laugarvatni verður með sama sniði og í fyrra þ.e.a.s. Margrét Elín Egilsdóttir stjórnar honum og skipuleggur hann í samstarfi við Ungmennafélag Laugdæla . Mætt : Sigurbjörn Árni Arngrímsson , formaður ( SÁA ) , Axel Sæland ritari ( AS ) , Bryndís Böðvarsdóttir varaformarður ( BB ) , Agnes Magnúsdóttir leikskólastjóri Álfaborgar ( AM ) , Henríetta Ósk Gunnarsdóttir fulltrúi foreldra á Álfaborg ( HÓG ) , Sólveig Björg Aðalsteinsdóttir leikskólastjóri Gullkistunnar ( SBA ) , Kristín Ingunn Haraldsdóttir fulltrúi fulltrúi starfsmanna Álfaborgar og Gullkistunnar ( KIH ) . Ragnhildur Sævarsdóttir fulltrúi foreldra á Gullkistu fékk fundarboðið ekki með nægilegum fyrirvara frá formanni fræðslunefndar og var upptekin annars staðar . 1 ) Fastur fundartími Fræðslunefnd ákvað að hafa fastan fundartíma fjórða miðvikudag hvers mánaðar frá 15:00 - 17:00 . Grunnskólahluti og leikskólahluti verða til skiptis kl 15:00 - 16:00 og 16:00 - 17:00 . Alltaf verður fundað tvisvar í röð á hvorum stað ( Reykholt , Laugarvatn ) fyrir sig . 2 ) Starfið í Gullkistu 23 börn eru í leikskólanum og þar af tvö ný og eitt kemur inn í nóvember er það nær 18 mánaða aldri . Ein breyting varð á starfsliði Gullkistunnar þ.e. Dröfn Þorvaldsdóttir hætti ( og er henni þakkað fyrir góð störf ) og Kolbrún Fjóla Arnarsdóttir kom inn í staðinn en hún er íþróttakennari og verður með alla hreyfingu í leikskólanum en stefnt er að því að hafa alla skipulagða hreyfingu úti þennan veturinn . SÁA spurði hvers vegna vikulegur tími í íþróttahúsi hefði verið felldur niður . SBA skýrði frá því að hann hefði ekki nýst nægilega vel auk þess sem þau fengju meiri hreyfingu núna þar sem Kolbrún myndi vera með hreyfingu oftar í hverri viku auk þess peningar myndu sparast við þetta . SBA ætlar að skrásetja hvernig henni þykir þessi tilbreyting takast . SBA stakk einnig upp á því að Ólafur Guðmundsson íþróttakennari myndi svo næsta haust bera saman hreyfiþroska elsta árgangsins á leikskólanum núna við hreyfiþroska árgangsins sem útskrifaðist í vor og hóf skólagöngu í þessari viku til þess að vera með utanaðkomandi mat á breytingunum á hreyfingu leikskólabaranna . Nýr sandkassi er kominn og er mikil ánægja með hann bæði hjá börnum og starfsfólki , en sandurinn í honum þykir ekki góður að sögn SBA og vill láta skipta um hann . Samstarfið við grunnskólann með nýtingu á stofum skólans gengur eins og í sögu og er mjög mikil ánægja með þetta samstarf . Haustþing leikskólakennara verður 24. sept . SBA lagði fram og fór yfir skóladagatalið og skilað jaframt af sér starfsskýrslu fyrir síðasta skólaár . SBA verður í veikindarleyfi frá og með 10. okt í 6 vikur . 3 ) Starfið í Álfaborg Leikskólinn er fullsetinn og eru þegar nokkur börn á biðlista sem ættu að vera að byrja á næstunni . Mikið meira er af ungum börnum þ.e. 18 mánaða – 3 ára en vanalegt er á leikskólanum og eru því fá börn á eldri deild . AM mælir ekki með því að færa elstu börn á yngri deild upp á eldri deild , það hafi verið gert í fyrra en ekki gefið góða raun hvorki fyrir börnin né starfsfólkið þar sem börnin hafi hreinlega ekki þroska til að vera þar . SÁA hváði því honum hafði skilist á fulltrúum Álfaborgar fljótlega eftir þetta var tekið upp á vormánuðum 2009 að þessi tilhögun hefði gengið vel . AM skýrði þá frá því að þrátt fyrir að þessar tilfærslur hafi litið út í upphafi þá var langtímareynlan á þeim ekki góð . Fræðslunefnd styður AM í að færa yngri börn á milli deilda telji hún það þeim ekki fyrir bestu . Leikskólinn byrjaði aftur 16. ágúst eftir sumarfrí og helstu breytingar eru þær að Júlíana leikskólastjóri er kominn í árs námsleyfi og AM tekur við sem leikskólstjóri á meðan . Svava Kristjánsdóttir kemur svo inn á deild fyrir AM . Á eldri deild eru 16 börn og 2 starfsmenn en 17 börn á yngri deild og 3 starfsmenn . AM stiklaði á stóru um hvað væri framundan hjá leikskólanum . 4 ) Samþykkt leikskólareglna Breytingar hafa verið gerðar á reglum leikskólanna samanber síðasta fræðslunefndarfund og lagt til að grein 6 verði breytt enn frekar þannig að það komi skírt fram að þegar sótt er um svo kallað náðarkorter þá sé það gert um leið og sótt er um dvöl fyrir barnið , SÁA ætlar að útfæra það . Mælst til þess að leikskólastjórar geri könnun á því hjá foreldrum hve margir hyggist notfæra sér náðarkorterið . 5 ) Vetrarfrí grunn - og leikskóla AM spyr hvort hægt sé að koma á vetrarfríi fyrir leikskólana og hafa það þá á sama tíma og hjá grunnskólanum . SÁA segir að það þurfi að leggja fyrir sveitarstjórn því óljóst sé hvort slíkt frí sé launað eða ólaunað og eitthvað sem þyrfti að kanna bæði hjá starfsfólki ef ólaunað og foreldrum . Fræðslunefnd mælist til þess að leikskólastjórar kanni áhuga hjá foreldrum fyrir vetrarfrí . 6 ) Önnur mál SBA minnir á að gjaldskrá , fundargerðir og reglur leikskólanna séu ekki enn komin inn á vef Bláskógabyggðar .